Filmanmeldelse:«Zoolander 2» 

Bedriten kjendisparade. 

USA. 
Regi: 
Ben Stiller. 
12 år. 
Med Ben Stiller, Will Ferrell, Christine Taylor, Penélope Cruz, Owen Wilson, Sting. 

Er det noen som husker «Zoolander» fra 2001, der Ben Stiller fremstiller verdens mest hjernedøde mannlige supermodell, som via fomlete og totalt unødvendige veier kommer til å myrde Malaysias statsminister? 

Vel: 
Det er mulig – filmen oppnådde en viss kultstatus med sin overdådige dumskap. 

Verre, da at selvsamme Stiller forsøker å blåse liv i liket nå. 
I sakens anledning har han fått et bredt utvalg av stjerner fra musikkliv og moteverden til å stille opp og drive ap med seg selv. 
Justin Bieber i en gjennomborende rolle, for eksempel. 
Og en hujende moteguru Valentino. 

Da kan man trekke litt på smilebåndet, for så vidt. 
Men ellers? 
Zoolanders grassate selvnyting er fryktelig kjedelig, Owen Wilson bare nesevis, Penélope Cruz attraktivt håpløs, Will Ferrell overvektig monstrøs. 

Man skal være bra drita for å le av dette. 

Og det anbefales ingen. 
